To **Remote Control** είναι τραγούδι του αγγλικού πανκ-ροκ συγκροτήματος The Clash, από το πρώτο, ομώνυμο άλμπουμ τους *The Clash* που βγήκε τον Απρίλιο του 1977 στη Μ. Βρετανία. Ήταν σύνθεση των Τζο Στράμερ και Μικ Τζόουνς. Κυκλοφόρησε ως 7ιντσο 45άρι (7" 45rpm single), με αριθμό καταλόγου *S CBS 5293*, από τη δισκογραφική εταιρία CBS (Columbia), στις 13 Μαΐου 1977. Στη β' πλευρά του σινγκλ υπήρχε μια μονοφωνική εκδοχή του τραγουδιού «London's Burning», ζωντανή εκτέλεση και διαφορετική από εκείνη στο ντεμπούτο άλμπουμ, από ντέμο που είχε ηχογραφηθεί τον Ιανουάριο του 1977 στο Ντάνσταμπλ, κοντά στο Λονδίνο. Το εξώφυλλο του σινγκλ έχει την ίδια, ασπρόμαυρη φωτογραφία (της Κέιτ Σάιμον) με το άλμπουμ *The Clash*, που απεικονίζει τους Πωλ Σίμονον, Τζο Στράμερ και Μικ Τζόουνς, αλλά σε γρίζο περιθώριο, αντί για πράσινο.

To τραγούδι και το σινγκλ
-------------------------

### Θεματολογία

To «Remote Control» αναφέρεται και στιγματίζει τη δράση των διαφόρων μορφών εξουσίας του βρετανικού κατεστημένου. Γράφτηκε είτε κατά τη διάρκεια, είτε αμέσως μετά την αποτυχημένη *Anarchy in the UK Tour* των Sex Pistols (Δεκέμβριος 1976), στην οποία είχαν λάβει μέρος οι Clash. Το τραγούδι ήταν αντίδραση στις έξωθεν και άνωθεν επεμβάσεις από ανθρώπους της εξουσίας και των επιχειρήσεων, προκειμένου να εμποδίσουν τη συνέχιση της περιοδείας. Ο στίχος π.χ. «They had a meeting in Mayfair», αναφέρεται σε σύσκεψη των ιθυνόντων της EMI, της τότε δισκογραφικής εταιρείας των Sex Pistols, όπου αποφασίστηκε η διακοπή της υποστήριξης της τουρνέ τους. Στιχουργικά, το τραγούδι είναι από τα καλύτερα των Clash, ενώ από μουσικής απόψεως είναι ιδιαίτερα φιλόδοξο, με ενδιαφέροντες ρυθμούς στα ντραμς και εναλλαγές στα tempi.

### Προβληματική κυκλοφορία

Το σινγκλ κατέχει ιδιαίτερη θέση στην ιστορία των Clash, αφού βγήκε από την εταιρεία τους ενάντια στα πλάνα που είχε το γκρουπ για τις κυκλοφορίες των 7ιντσών του. To γεγονός ήταν το πρώτο στη σειρά των μόνιμων μεταξύ τους αψιμαχιών. Το Σεπτέμβριο του 1977, μάλιστα, οι Clash έβγαλαν το σινγκλ «Complete Control» ως απάντηση και σχόλιο για την κυκλοφορία του «Remote Control» από τη CBS χωρίς τη συναίνεσή τους. Tο συγκρότημα είχε προαναγγείλει στο περιοδικό *Melody Maker* την κυκλοφορία του «Janie Jones» ως επόμενου σινγκλ. Η έκδοση, αντί αυτού, του «Remote Control» από την εταιρεία, έγινε αντιληπτή από το γκρουπ ως αυθαίρετη ενέργεια, που ήταν ενάντια στην καλλιτεχνική ακεραιότητά τους, θεωρώντας ότι η κίνηση της CBS ήταν σαν να τους έβαζε στην ίδια μοίρα με τα εμπορικά συγκροτήματα που οι κινήσεις τους αποφασίζονταν από τους εργοδότες τους στη δισκογραφία. Έτσι, στο συμβολικό επίπεδο το τραγούδι υπέστη μια ιδιότυπη αποκήρυξη από τους Clash. Λέγεται πως είχαν εξοργιστεί τόσο, που έφτασαν στο σημείο να τριγυρνούν στα δισκοπωλεία του Λονδίνου και να κατεβάζουν τα αντίτυπα του σινγκλ από τα ράφια.

Οι μουσικοί
-----------

* Τζο Στράμερ: κιθάρα, πρώτη φωνή
* Μικ Τζόουνς: κιθάρα, φωνητικά
* Πωλ Σίμονον: μπάσο, φωνητικά
* Τέρι Τσάιμς: ντραμς, στο «Remote Contol»
* Τόπερ Χέντον: ντραμς, στο «London's Burning» (live)

Σημειώσεις
----------

1. ↑  Όχι σε συναυλία, αλλά σε στούντιο (δηλ. *μια κι έξω* ηχογράφηση). Επρόκειτο για το ηχητικό φιλομογράφησης που είχε γίνει στις 17 Απριλίου 1977, για τις ανάγκες του μικρού μήκους πρόμο *White Riot*. Μαζί κινηματογραφήθηκαν εκτελέσεις των «White Riot» και «1977». Στα ντραμς ήταν ο Τόππερ Χέντον. Τα τρία τραγούδια του *White Riot Promo* (όπως συνήθως αποκαλούν το φιλμάκι) συμπεριελήφθηκαν στην έκδοση οπτικοακουστικού υλικού του συγκροτήματος με τίτλο *The Essential Clash* (DVD, 2003).
2. ↑  Στην ολλανδική έκδοση του σινγκλ υπήρχε η «κανονική» μορφή του τραγουδιού, από το πρώτο άλμπουμ.
3. ↑  O Τέρι Τσάιμς ήταν ουσιαστικά ήδη εκτός του συγκροτήματος. Λίγο αργότερα αντικαταστάθηκε από τον Νίκυ «Τόπερ» Χέντον.

Παραπομπές
----------

1. ↑  «The Clash – *The Clash*». *Discogs* (στα Αγγλικά). Αρχειοθετήθηκε από το πρωτότυπο στις 11 Απριλίου 2018. Ανακτήθηκε στις 31 Ιανουαρίου 2017.
2. 1 2  Βλ. ένθετο, σ. [40], στο: The Clash (2006).
3. 1 2  «The Clash – *Remote Control*». *Discogs* (στα Αγγλικά). Αρχειοθετήθηκε από το πρωτότυπο στις 21 Ιουνίου 2012. Ανακτήθηκε στις 31 Ιανουαρίου 2017.
4. ↑  Βλ. ένθετο, σ. [6], στο: The Clash (2006).
5. ↑  «*London's Burning* by The Clash». *Songfacts* (στα Αγγλικά). Αρχειοθετήθηκε από το πρωτότυπο στις 11 Μαΐου 2018. Ανακτήθηκε στις 2 Φεβρουαρίου 2017.
6. ↑  Topping (2004), σ. 195.
7. 1 2 3  «Remote Control». *The Clash.com* (στα Αγγλικά). Αρχειοθετήθηκε από το πρωτότυπο στις 4 Νοεμβρίου 2016. Ανακτήθηκε στις 31 Ιανουαρίου 2017.
8. 1 2  Topping (2004), σ. 125.
9. 1 2  «*Remote Control* by The Clash». *Songfacts* (στα Αγγλικά). Αρχειοθετήθηκε από το πρωτότυπο στις 29 Σεπτεμβρίου 2017. Ανακτήθηκε στις 4 Φεβρουαρίου 2017.
10. ↑  Du Noyer (1997), σ. 83.
11. ↑  Topping (2004), σ. 125-126.

Βιβλιογραφία
------------

* Ένθετο στο: The Clash (2006). *The Singles* (19CD-S box)`|format=` requires `|url=` (βοήθεια) (στα Αγγλικά). Sony BMG Music.

* Du Noyer, Paul (1997). *The Clash* (στα Αγγλικά). Λονδίνο: Virgin (σειρά: Modern Icons). ISBN 1-85227-604-5.

* Topping, Keith (2004). *The Complete Clash* (στα Αγγλικά) (2η έκδοση). Λονδίνο: Reynolds & Hearn. ISBN 1-903111-70-6.

Εξωτερικοί σύνδεσμοι
--------------------

* «Remote Control (στίχοι)». *The Clash.com*. Ανακτήθηκε στις 31 Ιανουαρίου 2017.
* «(Remote Control) Record Details». *45cat*. Ανακτήθηκε στις 6.01.2017.